b'\n_START_ARTICLE_\nLe\xc5\xbee\xc4\x8de kolo\n_START_SECTION_\nVrste le\xc5\xbee\xc4\x8dih koles\n_START_PARAGRAPH_\nObstaja ve\xc4\x8d razli\xc4\x8dic le\xc5\xbee\xc4\x8dih koles. Mednje se \xc5\xa1tejejo tudi tricikli, vendar se bomo sedaj osredoto\xc4\x8dili le na razli\xc4\x8dice z dvema kolesoma. Ko enkrat obide\xc5\xa1 omejitve standardnega okvirja, ostaja malo pravil, ki se jih je potrebno dr\xc5\xbeati. To prispeva k veliki raznolikosti le\xc5\xbee\xc4\x8dih koles. Najbolj osnovna je delitev glede na pozicijo prednjega kolesa. Tako lo\xc4\x8dimo le\xc5\xbee\xc4\x8da kolesa z dolgo in kratko medosno razdaljo.\n_START_SECTION_\nKratka medosna razdalja\n_START_PARAGRAPH_\nTa kolesa imajo sprednje kolo nekje pri kolesarjevih kolenih, pedala pa dale\xc4\x8d spredaj. To so obi\xc4\x8dajno nekoliko hitrej\xc5\xa1a kolesa in mogo\xc4\x8de tudi nekoliko manj udobna, zato ker kolesar sedi skoraj direktno nad prednjim kolesom. S kvalitetnim vzmetenjem je mo\xc5\xbeno tudi to pomankljivost odpraviti.\n_START_SECTION_\nDolga medosna razdalja\n_START_PARAGRAPH_\nTa kolesa imajo sprednje kolo pred pedali, tako kot je to pri obi\xc4\x8dajnem kolesu. Obra\xc4\x8dalni radius je s tem ve\xc4\x8dji, je pa vo\xc5\xbenja z njimi nekoliko bolj udobna kot v primeru le\xc5\xbee\xc4\x8dega kolesa s kratko medosno razdaljo. Ta kolesa so obi\xc4\x8dajno tudi zelo nizka, saj kolesar sedi tik nad cesti\xc5\xa1\xc4\x8dem. Obstaja \xc5\xa1e srednja varianta, ki je kombinacija gornjih dveh in zdru\xc5\xbeuje udobje ter hitrost. Da pa ne bi bilo preve\xc4\x8d enostavno, sta tu \xc5\xa1e dve vrsti krmiljenja za vsak prej omenjeni tip: ASS in USS krmiljenje. Vsako ima svoje prednosti in privr\xc5\xbeence \xe2\x80\x93 gre bolj za osebno prepri\xc4\x8danje, kot za neke objektivne razloge za izbiro dolo\xc4\x8denega tipa. Oba na\xc4\x8dina delujeta in se ju je enako enostavno navaditi.\n_START_SECTION_\nKrmilo nad sede\xc5\xbeem (ASS)\n_START_PARAGRAPH_\nPri razli\xc4\x8dici, kjer je krmilo nad sede\xc5\xbeem, je le-to obi\xc4\x8dajno nekje v vi\xc5\xa1ini prsnega ko\xc5\xa1a. Obstaja prepri\xc4\x8danje, da je ta tip krmiljenja bolj udoben za za\xc4\x8detnike. V primerjavi s krmilom pod sede\xc5\xbeem ima ta konfiguracija nekoliko manj\xc5\xa1i zra\xc4\x8dni upor, ker so roke pred telesom in tako dodatno ne pove\xc4\x8dujejo povr\xc5\xa1ine, kot je to v primeru USS kjer so roke v polo\xc5\xbeaju ob telesu.\n_START_SECTION_\nKrmilo pod sede\xc5\xbeem (USS)\n_START_PARAGRAPH_\nV primeru USS krmiljenja je krmilo name\xc5\xa1\xc4\x8deno pod kolesarjev sede\xc5\xbe in gleda izpod sede\xc5\xbea na vsako stran tako, da so roke naslonjene nanj in jih imamo spro\xc5\xa1\xc4\x8dene ob telesu. V ve\xc4\x8dini primerov je krmilo povezano s sprednjim kolesom z nekak\xc5\xa1nim vzvodom. Ta izvedba je precej udobna, ko se nanjo navadi\xc5\xa1, saj ni\xc4\x8d ni pred tabo. Nekateri so mnenja, da je zato la\xc5\xbeje sesti in vstati s kolesa. Imajo pa AZUB kolesa v primeru ASS pomi\xc4\x8dno bilanco, tako da jo kolesar nagne naprej in la\xc5\xbeje sede na kolo.'